## Metrovalencia recupera dilluns els seus horaris i itineraris habituals al finalitzar el servici d’agost i els talls en Masies (L1) i Aragó (L5 i 7)

*** L’1 de setembre circularan més trens i tramvies amb els seus trajectes i horaris complets
* Bétera tornarà a ser la capçalera de la línia 1 fins a Castelló i Marítim les de les línies 5 i 7 a Aeroport i Torrent Avinguda, respectivament**

El pròxim 1 de setembre Metrovalencia recuperarà els seus horaris i itineraris habituals, al finalitzar el servici que es presta en agost i concloure els treballs que han obligat a tallar el trànsit ferroviari entre Masies i Bétera, en la línia 1, i entre Aragó i Marítim, en les línies 5 i 7.

Es dona la circumstància que els horaris i recorreguts que es realitzaran el dilluns no s’han dut a terme perquè, des del 27 de juny, van començar les obres en la part nord de la línia 1, entre Masies i Bétera, per uns treballs del Ministeri de Transport, Mobilitat i Agenda Urbana en l’A-7, la qual cosa va obligar al tall ferroviari i la substitució en autobusos en el tram citat.

En la mateixa data, es va tallar també les circulacions del metro en les línies 5 i 7 en el tram Aragó-Marítim per a dur a terme el procés de renovació de la infraestructura subterrània de la xarxa de Metrovalencia en el recorregut citat, d’uns 2,7 quilòmetres de longitud, que afecta també les estacions d’Amistat i Ayora.

L’estació d’Aragó ha quedat oberta com a inici i final de les línies 5 i 7 de metro i Marítim ha mantingut el servici tramviari de les línies 6 i 8 que permeten accedir a la façana marítima de la ciutat de València.

Després, l’1 d’agost es va posar en marxa l’horari d’estiu pel qual s’adequa l’oferta a la demanda, ja que l’absència de classes en col·legis, instituts i universitats, i el període vacacional més utilitzat pels clients de Metrovalencia impliquen una reducció lògica de les circulacions durant este mes.

Com que els dos talls conclouen demà, 31 d’agost, i en setembre es reprenen les circulacions habituals de Metrovalencia després de finalitzar els horaris d’agost, la qual cosa comporta un major nombre de servicis, el dilluns tota la xarxa de metro i tramvia tornarà a la normalitat d’horaris i itineraris.

Fecha: 30/08/2025